FI

Bryssel 15.2.2010

KOM(2010)53 lopullinen

2010/0035 (NLE)

Ehdotus:

NEUVOSTON ASETUS (EU) N:o …/…

asetuksen (EY) N:o 479/2009 muuttamisesta siltä osin kuin on kyse tilastotietojen laadusta liiallisia alijäämiä koskevan menettelyn yhteydessä

PERUSTELUT

Julkiseen talouteen sovellettavan EU:n valvontajärjestelmän perusta vahvistetaan perussopimuksissa ja siitä säädetään tarkemmin EU:n lainsäädännössä, jossa asetetaan muun muassa liiallisia alijäämiä koskevaa menettelyä varten toimitettavien julkisen talouden tilastojen laatua koskevat vaatimukset. Julkisen talouden tilastopuitteissa tietojen laatu on riippuvainen ennen kaikkea siitä, että jäsenvaltiot panevat moitteettomasti täytäntöön liiallisia alijäämiä koskevan menettelyn kannalta olennaiset säädökset, kuten neuvoston asetuksen (EY) N:o 2223/96 [1] (EKT-95) ja neuvoston asetuksen (EY) N:o 479/2009 [2], joilla perustetaan standardien, määritelmien ja tilinpitosäännöstön muodostama tilastollinen viitejärjestelmä. Komissiolle on annettu tehtäväksi valvoa toimitettujen julkista taloutta koskevien tietojen laatua. Asetuksen (EY) N:o 479/2009 8 artiklan 1 kohdan mukaan komission (Eurostatin) on arvioitava säännöllisesti sekä jäsenvaltioiden toimittamien toteutuneiden tietojen että niiden perustana olevien, EKT-95:n mukaisesti laadittujen sektorikohtaisten julkistalouden tilien laatu. Toteutuneiden tietojen laadulla tarkoitetaan sitä, että kyseiset tilastotiedot ovat tilinpitosääntöjen mukaisia sekä täydellisiä, luotettavia, oikea-aikaisia ja yhtenäisiä. Asetuksen (EY) N:o 479/2009 8 artiklan 2 kohdan mukaan jäsenvaltioiden on myös mahdollisimman ripeästi toimitettava komissiolle (Eurostatille) asiaankuuluvat tilastotiedot, joita on pyydetty laadunarviointia varten, sanotun kuitenkaan rajoittamatta tilastosalaisuutta koskevien säännösten soveltamista.

Ottaen huomioon vuoden 2004 ”Kreikan tapaus” ja neuvoston myöhemmin antama kehotus tehostaa toimitettujen julkistalouden tietojen laadun valvontaa, komissio ehdotti vuonna 2005 muutoksia voimassa olleeseen liiallisia alijäämiä koskevaa menettelyä ohjaavaan lainsäädäntöön eli neuvoston asetukseen (EY) N:o 3605/93. Komission vuonna 2005 tekemään ehdotukseen [3] sisältyvien muutosten tarkoituksena oli lisätä liiallisia alijäämiä koskevaan menettelyyn liittyvien tilastotietojen avoimuutta ja sitä varten laajentaa Eurostatin valtuuksia tietojen laadun osalta. Komissio ehdotti erityisesti perusteellisten tarkastuskäyntien käyttöönottoa. Sen lisäksi esitettiin jäsenvaltioille suunnattu yleinen vaatimus antaa komissiolle (Eurostatille) pääsy laadunarviointia varten tarvittaviin tietoihin, eli ehdotuksella pyrittiin laajentamaan tietojen laatuun liittyvää toimivaltaa. Neuvoston asetuksella (EY) N:o 2103/2005 [4] komissiolle myönnetyt uudet välineet jäivät kuitenkin alun perin pyydettyjä rajallisemmiksi. Ennen kaikkea jäsenvaltioilla ei ole yleistä velvollisuutta antaa komissiolle (Eurostatille) pääsy kaikkiin laadunarviointia varten pyydettyihin tietoihin, ja menetelmiä koskevien tarkastuskäyntien (joita on lainsäädännön voimaantulon jälkeen toteutettu vain yhdessä jäsenvaltiossa) kohde on rajattu pelkästään tilastoalaan.

Viimeaikainen kehitys – varsinkin Kreikan hallituksen lokakuussa 2009 toimittamat julkisen talouden alijäämää ja velkaa koskevat tilastot [5] – on tuonut esiin ja korostanut näitä rajoituksia sekä osoittanut, että nykyinen julkisen talouden tilastojärjestelmä ei riittävästi pienennä esimerkiksi sitä riskiä, että komissiolle ilmoitetaan virheellisiä tai epätarkkoja tietoja.

Jos tämän puutteen korjaamiseksi ei ryhdytä toimiin, tällaiset tapaukset, joissa jokin jäsenvaltio ei noudata sääntöjä, vaarantavat jatkossa sekä Euroopan että jäsenvaltioiden tason osapuolten luottamuksen hallintojärjestelmään. Sen vuoksi tässä vaiheessa on sekä tarkoituksenmukaista että poliittisten toimintalinjojen mukaista ehdottaa eräitä muutoksia julkisen talouden tilastoja koskeviin hallintopuitteisiin. Muutetun asetuksen tarkoituksena on mahdollistaa komission ja jäsenvaltioiden tehokkaampi yhteistyö julkisen talouden tilastojen laadun ja luotettavuuden parantamiseksi. Toimintatapa perustuu kahteen seikkaan: tiheämmin toistuviin ja kattavampiin säännöllisiin tilastoja koskeviin tarkastuskäynteihin liiallisia alijäämiä koskevan normaalin menettelyn yhteydessä sekä Eurostatin suorittamiin ylimääräisiin menetelmiä koskeviin tarkastuskäynteihin silloin, kun riskien arviointi osoittaa huomattavia ongelmia.

Komissio katsoo, että nykyisten puutteiden korjaamiseksi on tarpeen ehdottaa täydennyksiä nykyisiin sääntöihin, jotta tietojen valvontamekanismeja voidaan vahvistaa. Menetelmiä koskevia tarkastuskäyntejä suoritetaan kuitenkin ainoastaan silloin, kun havaitaan tietojen laatua koskevia merkittäviä riskejä tai mahdollisia ongelmia, samoin kuin tällä hetkellä toimitaan nykyisen lainsäädännön nojalla.

Koska Eurostatin on tilastoviranomaisena pystyttävä tosiasiallisesti tarkistamaan toimitetut luvut, nykyistä lainsäädäntöä on tarpeen täydentää monilta osin. Erityisesti on tarpeen tunnustaa Eurostatin oikeus tarkastella suoraan julkisia tilejä, jos kansallisen tilastoviranomaisen toimittamien tilastotietojen luotettavuutta on syytä epäillä vakavasti – ja vastaavasti kansallisilla viranomaisilla on oltava velvollisuus säilyttää kaikki asiaankuuluvat tietolähteet ja asettaa ne saataville. Lisäksi jäsenvaltioiden on varmistettava kansantalouden tilinpidon asiantuntijoiden antama apu myös menetelmiä koskevien tarkastuskäyntien valmistelua ja toteuttamista varten.

2010/0035 (NLE)

Ehdotus:

NEUVOSTON ASETUS (EU) N:o …/…

asetuksen (EY) N:o 479/2009 muuttamisesta siltä osin kuin on kyse tilastotietojen laadusta liiallisia alijäämiä koskevan menettelyn yhteydessä

EUROOPAN UNIONIN NEUVOSTO, joka

ottaa huomioon Euroopan unionin toiminnasta tehdyn sopimuksen ja erityisesti sen 126 artiklan 14 kohdan kolmannen alakohdan,

ottaa huomioon komission ehdotuksen,

ottaa huomioon Euroopan parlamentin lausunnon,

noudattaa erityistä lainsäätämisjärjestystä

sekä katsoo seuraavaa:

(1) Finanssipolitiikan valvonnan uskottavuus perustuu ratkaisevasti luotettaviin julkisen talouden tilastoihin. On äärimmäisen tärkeää, että tiedot, jotka jäsenvaltiot toimittavat Euroopan yhteisön perustamissopimukseen liitetyn liiallisia alijäämiä koskevasta menettelystä tehdyn pöytäkirjan soveltamisesta annetun neuvoston asetuksen (EY) N:o 479/2009 [6] mukaisesti, ovat erittäin laadukkaita.

(2) Viime vuosina julkisen talouden tilastoja koskevia EU:n hallintopuitteita on kehitetty ja institutionaalista rakennetta on ajanmukaistettu etenkin siksi, että komissio (Eurostat) pystyisi paremmin valvomaan julkistalouden tilinpitoa.

(3) Julkisen talouden tilastoja koskevat tarkistetut hallintopuitteet ovat toimineet yleisesti ottaen hyvin, ja julkisen talouden alijäämää ja velkaa koskevat asiaankuuluvat tiedot on yleensä toimitettu tyydyttävästi. Jäsenvaltiot ovat enimmäkseen tehneet yhteistyötä vakaasti ja vilpittömästi, ja niillä on toiminnalliset valmiudet laadukkaiden julkisen talouden tietojen toimittamiseen.

(4) Viimeaikainen kehitys on kuitenkin myös selvästi osoittanut, että julkisen talouden tilastojen nykyisetkään hallintopuitteet eivät riittävästi pienennä sitä riskiä, että komissiolle ilmoitetaan tarkoituksellisesti virheellisiä tai epätarkkoja tietoja.

(5) Tätä varten komission (Eurostatin) olisi saatava enemmän oikeuksia päästä tarkastelemaan tietoja laajemmalta alalta tilastotietojen laadun arvioimista varten.

(6) Komission (Eurostatin) tehdessä tarkastuskäyntejä jäsenvaltioon, jonka tilastotiedot ovat tarkastelun kohteena, sillä olisi oltava pääsy julkisyhteisöjen yksikköjen tileihin valtion, osavaltion, paikallishallinnon ja sosiaaliturvan tasoilla, sekä niiden perustana oleviin yksityiskohtaisiin tilinpitotietoihin, asiaankuuluviin tilastollisiin tutkimuksiin ja kyselyihin sekä muihin asiaan liittyviin tietoihin tietosuojaa ja tilastosalaisuutta koskevan lainsäädännön mukaisesti.

(7) Valvonnan olisi kohdistuttava pääasiassa julkisyhteisöjen yksittäisten yksiköiden tileihin sekä julkisyhteisöjen sektorin ulkopuolisiksi luokiteltavien yksiköiden julkisiin tileihin, ja julkisten tilien käyttöä tilastotarkoituksiin olisi arvioitava.

(8) Jäsenvaltioiden olisi varmistettava, että ne virkamiehet, jotka vastaavat toteutuneiden tietojen ja niiden perustana olevien julkisyhteisöjen tilien toimittamisesta komissiolle (Eurostatille), noudattavat kaikkia tilastollisiin periaatteisiin liittyviä velvollisuuksia.

(9) Sen vuoksi asetusta (EY) N:o 479/2009 olisi muutettava,

ON HYVÄKSYNYT TÄMÄN ASETUKSEN:

1 artikla

Muutetaan asetus (EY) N:o 479/2009 seuraavasti:

(1) Lisätään 2 a artikla seuraavasti:

”2 a artikla

”Pääsyllä” tarkoitetaan mahdollisuutta tutkia asiaankuuluvia asiakirjoja niistä toimitettuina jäljennöksinä tai paikan päällä, myös sähköisenä kopiona, jos sellainen on käytettävissä, sekä sitä, että kaikki asiaankuuluvat tiedot toimitetaan. Pyydetyt asiakirjat ja tiedot on toimitettava ripeästi ja ne on mahdollisuuksien mukaan voitava helposti poimia käytettävissä olevista arkistoista tai lähteistä.”

(2) Korvataan 8 artiklan 2 kohta seuraavasti:

”2. Jäsenvaltioiden on mahdollisimman ripeästi toimitettava komission (Eurostatin) saataville asiaankuuluvat tilastotiedot, joita on pyydetty tietojen laadunarviointia varten, kuten kansantalouden tilinpidosta saatavat tiedot, kuvaukset, liiallisia alijäämiä koskevan menettelyn lukuja koskevat taulukot sekä liiallisia alijäämiä koskevan menettelyn puitteissa toimitettavia tietoja koskevat lisäkyselyt ja selvennykset.

Komissio (Eurostat) määrittää kyselylomakkeiden muodon kuultuaan raha-, rahoitus- ja maksutasetilastokomiteaa, jäljempänä ”CMFB-komitea”.

(3) Korvataan 11 artiklan 3 kohta seuraavasti:

”3. Menetelmiä koskevien tarkastuskäyntien tarkoituksena on valvoa niitä prosesseja ja tarkistaa ne tilit, joilla toimitetut toteutuneet tiedot perustellaan, sekä selvittää seikkaperäisesti toimitettujen tietojen laatu 8 artiklan 1 kohdan mukaisesti.

Menetelmiä koskevia tarkastuskäyntejä suoritetaan ainoastaan poikkeustapauksissa silloin, kun on selvästi havaittu tietojen laatua koskevia merkittäviä riskejä tai ongelmia.”

(4) Korvataan 12 artiklan 1 kohta seuraavasti:

”1. Jäsenvaltioiden on komission (Eurostatin) pyynnöstä annettava kansantalouden tilinpidon asiantuntijoiden apua myös menetelmiä koskevien tarkastuskäyntien valmistelua ja toteuttamista varten. Kyseisten asiantuntijoiden on suoritettava tehtävänsä riippumattomasti. Luettelo kansantalouden tilinpidon asiantuntijoista laaditaan liiallisia alijäämiä koskevan menettelyn raportoinnista vastaavien kansallisten viranomaisten komissiolle (Eurostatille) toimittamien ehdotusten pohjalta.

Komissio vahvistaa asiantuntijoiden valintaa ja heidän työjärjestelyjään koskevat säännöt ja menettelyt.”

(5) Korvataan 12 artiklan 2 kohta seuraavasti:

”2. Menetelmiä koskevien tarkastuskäyntien yhteydessä komissiolla (Eurostatilla) on oikeus saada pääsy julkisyhteisöjen kaikkien yksikköjen tileihin valtion, osavaltion, paikallishallinnon ja sosiaaliturvan tasoilla, mukaan luettuina niiden perustana olevat yksityiskohtaiset kirjanpitotiedot, kuten taloustoimet ja taseet, sekä asiaankuuluvat tilastolliset tutkimukset ja kyselyt ja muut asiaan liittyvät tiedot, kuten analyysiasiakirjat ja muiden julkisten elinten tilitiedot.

Jäsenvaltioiden on toteutettava kaikki tarvittavat toimenpiteet menetelmiä koskevien tarkastuskäyntien sujumisen helpottamiseksi. Nämä tarkastuskäynnit voivat kohdistua niihin kansallisiin viranomaisiin, jotka osallistuvat liiallista alijäämää koskevaan menettelyyn liittyvien tietojen toimittamiseen, sekä kaikkiin niihin yksiköihin, jotka suoraan tai välillisesti osallistuvat julkisyhteisöjen tilien ja velkatietojen tuottamiseen. Jäsenvaltioiden on varmistettava, että kyseiset kansalliset viranomaiset ja yksiköt sekä tarvittaessa kansalliset viranomaiset, jotka vastaavat operatiivisesti julkisten tilien valvonnasta, avustavat komission virkamiehiä tai muita 1 kohdassa tarkoitettuja asiantuntijoita heidän tehtäviensä täyttämisessä muun muassa antamalla heidän käyttöönsä asiakirjoja, joilla perustellaan toimitetut tiedot toteutuneesta alijäämästä ja velasta sekä niiden taustalla olevat julkisyhteisöjen tilit. Kansallisten tilastojärjestelmien salassa pidettävät tiedot olisi toimitettava ainoastaan komissiolle (Eurostatille).”

(6) Korvataan 16 artiklan 2 kohta seuraavasti:

”2. Jäsenvaltioiden on toteutettava asiaankuuluvat toimenpiteet varmistaakseen, että ne virkamiehet, jotka vastaavat toteutuneiden tietojen toimittamisesta komissiolle (Eurostatille) ja niiden perustana olevien julkisyhteisöjen tilien toimittamisesta, ovat tilivelvollisia ja toimivat Euroopan tilastoista 11 päivänä maaliskuuta 2009 annetun Euroopan parlamentin ja neuvoston asetuksen (EY) N:o 223/2009* 2 artiklassa vahvistettujen periaatteiden mukaisesti. Toimenpiteiden on oltava tehokkaita, oikeasuhteisia ja varoittavia. Jäsenvaltioiden on annettava komissiolle tiedoksi nämä toimenpiteet viimeistään 31 päivänä joulukuuta 2011 ja ilmoitettava sille niihin vaikuttavista myöhemmistä muutoksista viipymättä.”

2 artikla

Voimaantulo

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

_______________________

EUVL L 87, 31.3.2009, s. 164.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä

Neuvoston puolesta

Puheenjohtaja

SÄÄDÖKSEEN LIITTYVÄ RAHOITUSSELVITYS

1. EHDOTUKSEN NIMI

Ehdotus neuvoston asetukseksi asetuksen (EY) N:o 479/2009 muuttamisesta siltä osin kuin on kyse tilastotietojen laadusta liiallisia alijäämiä koskevan menettelyn yhteydessä

2. LUOKITTELU TOIMINTOPERUSTEISESSA JOHTAMIS- JA BUDJETOINTIJÄRJESTELMÄSSÄ

Toimintalohko sekä toiminto/toiminnot:

Tilastotiedot (tilastotietojen tuotanto; toimintastrategia ja koordinointi; hallinnollinen tuki)

3. BUDJETTIKOHDAT

3.1. Budjettikohdat (toimintamäärärahat sekä niihin liittyvät teknisen ja hallinnollisen avun määrärahat (entiset BA-budjettikohdat)) ja budjettinimikkeet:

29.0203 Yhteisön tilasto-ohjelma vuosiksi 2008–2012

29.010401 Tilastotietopolitiikka – Hallintomenot

3.2. Toiminnan ja sen rahoitusvaikutusten kesto:

Määrittelemätön

3.3. Budjettitiedot:

Budjettikohta | Menolaji | Uusi | EFTA osallistuu | Ehdokasmaat osallistuvat | Rahoitus-kehyksen otsake |

29.020101 | Ei-pakolliset | JM [7] | EI | KYLLÄ | EI | Nro 1 |

29.010401 | Ei-pakolliset | ei-JM [8] | EI | KYLLÄ | EI | Nro 1 |

4. YHTEENVETO RESURSSEISTA

4.1. Taloudelliset resurssit

4.1.1. Yhteenveto maksusitoumusmäärärahoista (MSM) ja maksumäärärahoista (MM)

milj. euroa (kolmen desimaalin tarkkuudella)

Menolaji | Kohdan nro | | 2011 | 2012 | 2013 | 2014 | 2015 | 2016 ja myöh. | Yht. |

Toimintamenot | | | | | | | | |

Maksusitoumusmäärärahat (MSM) | 8.1 | a | | | | | | | |

Maksumäärärahat (MM) | | b | | | | | | | |

Viitemäärään sisältyvät hallintomenot | | | | |

Tekninen ja hallinnollinen apu (EI-JM) | 8.2.4 | c | 0 | 0 | 0 | 0 | 0 | 0 | 0 |

VIITEMÄÄRÄ YHTEENSÄ | | | | | | | |

Maksusitoumus-määrärahat | | a+c | | | | | | | |

Maksumäärärahat | | b+c | | | | | | | |

Hallintomenot, jotka eivät sisälly viitemäärään | | |

Henkilöstömenot ja niihin liittyvät menot (EI-JM) | 8.2.5 | d | 1,709 | 1,709 | 1,709 | 1,709 | 1,709 | 1,709 | 1,709 |

Viitemäärään sisältymättömät hallintomenot lukuun ottamatta henkilöstömenoja ja niihin liittyviä menoja (EI-JM)* | 8.2.6 | e | 0,19 | 0,24 | 0,24 | 0,24 | 0,24 | 0,24 | 1,39 |

* Virkamatkakulut

4.1.2. Yhteensopivuus rahoitussuunnitelman kanssa

Vuositarve | 2011 | 2012 | 2013 | 2014 | 2015 | 2016 ja myöh. |

Henkilöstön määrä yhteensä | 20 | 20 | 20 | 20 | 20 | 20 |

5. OMINAISPIIRTEET JA TAVOITTEET

5.1. Tarve, johon ehdotuksella vastataan lyhyellä tai pitkällä aikavälillä

Viimeaikainen kehitys ja varsinkin Kreikan toimittamat julkisen talouden alijäämää ja velkaa koskevat tilastot [9] ovat osoittaneet, että nykyinen julkisen talouden tilastojärjestelmä ei riittävästi pienennä esimerkiksi sitä riskiä, että komissiolle ilmoitetaan virheellisiä tai epätarkkoja tietoja.

Jos ei ryhdytä toimiin tämän puutteen korjaamiseksi, tällaiset tapaukset, joissa jokin jäsenvaltio ei noudata sääntöjä, vaarantavat jatkossa sekä Euroopan että jäsenvaltioiden tason osapuolten luottamuksen hallintojärjestelmään. Sen vuoksi tässä vaiheessa näyttää olevan sekä tarkoituksenmukaista että poliittisten toimintalinjojen mukaista ehdottaa eräitä muutoksia julkisen talouden tilastoja koskeviin hallintopuitteisiin.

5.2. Yhteisön osallistumisesta saatava lisäarvo, ehdotuksen johdonmukaisuus muiden rahoitusvälineiden kanssa sekä mahdolliset synergiaedut

Komissiolla on merkittävä välitön vastuu analysoida ja arvioida alijäämää ja velkaa koskevat luvut vakaus- ja kasvusopimuksen moitteetonta täytäntöönpanoa varten, ja sen vastuulla on liiallisia alijäämiä koskevaan menettelyyn liittyvien tilastojen tuottaminen jäsenvaltioiden ja ehdokasmaiden toimittamien tietojen perusteella. Komission rooli on tärkeä, sillä jäsenvaltiot ovat asianomaisena osapuolena.

Yhteisön lisääntynyt osallistuminen parantaa myös kansallisten toimintamallien yhdenmukaisuutta, ja sen myötä hyödynnetään saatavilla olevia synergiaetuja ottamalla menetelmiä koskeville tarkastuskäynneille mukaan asiantuntijoita muista jäsenvaltioista.

5.3. Ehdotuksen tavoitteet ja odotetut tulokset sekä näihin liittyvät indikaattorit toimintoperusteisessa johtamismallissa

Komissiolla on suuri vastuu esittää riippumaton näkemys tietojen laadusta Maastrichtin sopimukseen liitetyn pöytäkirjan ja neuvoston asetuksen (EY) N:o 479/2009 mukaisesti. Päätavoitteena on laatia välineet, joilla voidaan valvoa julkisen talouden tilastojen tuottamiseen käytettäviä kansallisia järjestelmiä ja minimoida tapaukset, joissa alijäämästä ja velasta toimitetaan virheellisiä tietoja (esimerkkeinä Kreikan tapaukset vuosina 2004 ja 2009).

Luotettavamman ja yhdenmukaisemman toimintatavan tuloksena odotetaan saatavan laadukkaampia tilastotietoja. Järjestelmän rakenteellisten heikkouksien (järjestelmäriskin) ja epäluotettavien tietojen asianmukainen havaitseminen on osoitus edistymisestä. Kaksi tärkeintä indikaattoria ovat liiallisten alijäämien menettelyä koskevassa Eurostatin lehdistötiedotteessa esitettäviin tietoihin liittyvien varaumien ja muutosten määrä sekä menetelmiä koskevien tarkastuskäyntien määrä.

5.4. Toteutustapa (alustava)

Keskitetty hallinnointi

| | |

| | | | | | | |

[10] (29 01 01) | A*/AD | 5 | 5 | 5 | 5 | 5 | 5 |

| B*, C*/AST | 1 | 1 | 1 | 1 | 1 | 1 |

Momentilta 29 01 02 01 rahoitettava henkilöstö [11] (kansalliset asiantuntijat) | 9 | 9 | 9 | 9 | 9 | 9 |

Momentilta 29 01 02 02 rahoitettava henkilöstö [12] (sopimussuhteiset toimihenkilöt) | 5 | 5 | 5 | 5 | 5 | 5 |

YHT. | 20 | 20 | 20 | 20 | 20 | 20 |

Henkilöstöresurssien tarve katetaan tämän toimen hallinnointiin jo myönnetyistä ja/tai pääosaston sisällä uudelleen kohdennetuista määrärahoista, joita täydennetään tapauksen mukaan muilla mahdollisilla osuuksilla, joita hallinnoivalle pääosastolle voidaan myöntää vuosittaisessa jakomenettelyssä talousarviorajoitukset huomioon ottaen.

8.2.2. Toimintaan liittyvien tehtävien kuvaus

Pyydetty henkilöstö nimitetään uuteen tehtävään, joka neuvoston asetuksella annetaan komissiolle ja joka käsittää menetelmiä koskevien perusteellisten tarkastuskäyntien toteuttamisen jäsenvaltioissa ja säännöllisten tarkastuskäyntien tiheyden lisäämisen. Menetelmiä koskevia tarkastuskäyntejä tehdään, jos on näyttöä tai epäilys tietojen virheellisestä toimittamisesta, sekä vakaus- ja kasvusopimukseen ja liiallisia alijäämiä koskevaan menettelyyn tietyssä jäsenvaltiossa liittyvien tärkeiden tapahtumien yhteydessä (esimerkiksi ennen euroalueeseen liittymistä).

Tarkastukset kohdistuisivat pääasiassa julkisyhteisöjen yksittäisten yksiköiden tileihin sekä julkisyhteisöjen sektorin ulkopuolisiksi luokiteltavien yksiköiden julkisiin tileihin, ja julkisten tilien valvonta koskisi niiden käyttöä tilastotarkoituksiin. Tarkemmin ottaen raportointi kohdistuu seuraaviin seikkoihin/prosesseihin:

- tietojen täsmällinen siirtäminen tietolähteistä kansantalouden kirjanpitoon ja liiallisia alijäämiä koskevaan menettelyyn liittyviin taulukoihin

- tietojen perustana olevien yksityiskohtaisten tietojen, myös taloustoimien, arviointi

- tietolähteiden erittely sen mukaan, tarkastetaanko ne kansallisella tasolla (tarkastajana hyväksytty riippumaton tarkastuselin) vai ei. Tämä on ratkaisevan tärkeää, jotta arviointi kohdistuisi alueisiin, joita ei tarkasteta kansallisesti. Niiden alueiden osalta, joita ei tarkasteta, olisi yksilöitävä muut varmistuskeinot;

- julkisen talouden tilinpitoa koskevien standardien hyväksymisen edistäminen –jäsenvaltioiden avustaminen, niiden sitä pyytäessä, siirtymisessä julkisen talouden tilinpidossa tarkastettujen tietojen ja suoriteperusteisen kirjanpidon järjestelmään, joka mieluiten on kansainvälisten standardien mukainen.

8.2.3. Henkilöresurssien lähteet (henkilöstösääntöjen alainen henkilöstö)

Seuraavassa määrärahojen myöntämismenettelyssä pyydettävät virat ja/tai toimet

Pääosastossa uudelleen järjesteltävät virat ja/tai toimet heinäkuun 2010 loppuun mennessä toteutettavan kartoituksen jälkeen

8.2.4. Muut viitemäärään sisältyvät hallintomenot (XX 01 04/05 – hallintomenot)

Ei sovelleta

8.2.5. Henkilöstömenot ja niihin liittyvät menot, jotka eivät sisälly viitemäärään

milj. euroa (kolmen desimaalin tarkkuudella)

Laji | 2011 | 2012 | 2013 | 2014 | 2015 | 2016 ja myöh. |

Virkamiehet ja väliaikaiset toimihenkilöt (29 01 01) | 0,732 | 0,732 | 0,732 | 0,732 | 0,732 | 0,732 |

Momenteilta 29 01 02 01 ja 29 01 02 02 rahoitettava henkilöstö (kansalliset asiantuntijat ja sopimussuhteiset toimihenkilöt) | 0,977 | 0,977 | 0,977 | 0,977 | 0,977 | 0,977 |

Henkilöstömenot ja niihin liittyvät menot yhteensä (EIVÄT sisälly viitemäärään) | 1,709 | 1,709 | 1,709 | 1,709 | 1,709 | 1,709 |

Laskelma – virkamiehet ja väliaikaiset toimihenkilöt

Yhdestä vakinaisesta virkamiehestä johtuvat keskimääräiset menot ovat arviolta 122 000 euroa vuodessa, joten henkilöstömenoista ja niihin liittyvistä menoista johtuvat rahoitusmenot ovat yhteensä 732 000 euroa vuodessa.

Laskelma – momentilta 29 010201 rahoitettava henkilöstö

Yhdestä kansallisesta asiantuntijasta Euroopan unionin talousarvioon johtuvat keskimääräiset menot ovat arviolta 73 000 euroa vuodessa, joten momentilta 29 01 02 rahoitettavista henkilöstömenoista ja niihin liittyvistä menoista (jotka eivät sisälly viitemäärään) johtuvat rahoitusmenot ovat yhteensä 657 000 euroa vuodessa.

Yhdestä sopimussuhteisesta toimihenkilöstä johtuvat keskimääräiset menot ovat arviolta 64 000 euroa vuodessa, joten momentilta 29 01 02 rahoitettavista henkilöstömenoista ja niihin liittyvistä menoista (jotka eivät sisälly viitemäärään) johtuvat rahoitusmenot ovat yhteensä 320 000 euroa vuodessa.

Henkilöstöresurssien tarve katetaan tämän toimen hallinnointiin jo myönnetyistä ja/tai pääosaston sisällä uudelleen kohdennetuista määrärahoista, joita täydennetään tapauksen mukaan muilla mahdollisilla osuuksilla, joita hallinnoivalle pääosastolle voidaan myöntää vuosittaisessa jakomenettelyssä talousarviorajoitukset huomioon ottaen.

8.2.6. Muut hallintomenot, jotka eivät sisälly viitemäärään

milj. euroa (kolmen desimaalin tarkkuudella) |

| Vuosi n | Vuosi n + 1 | Vuosi n + 2 | Vuosi n + 3 | Vuosi n+4 | Vuosi n+5ja myöh. | YHT. |

29 01 02 11 01 – Virkamatkat | 0,05 | 0,1 | 0,1 | 0,1 | 0,1 | 0,1 | 0,55 |

29 01 02 11 02 – Konferenssit ja kokoukset | 0,14 | 0,14 | 0,14 | 0,14 | 0,14 | 0,14 | 0,84 |

29 01 02 11 03 – Komiteoiden kokoukset | | | | | | | |

29 01 02 11 04 – Selvitykset ja kuulemiset | | | | | | | |

29 01 02 11 05 - Tietojärjestelmät | | | | | | | |

2 Muut hallintomenot yhteensä (29 01 02 11) | | | | | | | |

3 Muut hallintomenojen kaltaiset menot (eritellään budjettikohdittain) | | | | | | | |

Hallintomenot yhteensä lukuun ottamatta henkilöstömenoja ja niihin liittyviä menoja (EIVÄT sisälly viitemäärään) | 0,19 | 0,24 | 0,24 | 0,24 | 0,24 | 0,24 | 1,39 |

Hallintomäärärahojen tarve katetaan tämän toimen hallinnointiin jo myönnetyistä ja/tai pääosaston sisällä uudelleen kohdennetuista määrärahoista, joita täydennetään tapauksen mukaan muilla mahdollisilla osuuksilla, joita hallinnoivalle pääosastolle voidaan myöntää vuosittaisessa jakomenettelyssä talousarviorajoitukset huomioon ottaen.

[1] Neuvoston asetus (EY) N:o 2223/96, annettu 25 päivänä kesäkuuta 1996, Euroopan kansantalouden tilinpito- ja aluetilinpitojärjestelmästä yhteisössä (EYVL L 310, 30.11.1996, s. 1).

[2] Neuvoston asetus (EY) N:o 479/2009, annettu 25 päivänä toukokuuta 2009, Euroopan yhteisön perustamissopimukseen liitetyn liiallisia alijäämiä koskevasta menettelystä tehdyn pöytäkirjan soveltamisesta (kodifioitu toisinto) (EUVL L 145, 10.6.2009, s. 1).

[3] KOM(2005) 71.

[4] Neuvoston asetus (EY) N:o 2103/2005, annettu 12 päivänä joulukuuta 2005, asetuksen (EY) N:o 3605/93 muuttamisesta liiallisia alijäämiä koskevaan menettelyyn liittyvien tilastotietojen laadun osalta (EUVL L 337, 22.12.2005, s. 1).

[5] Kreikan hallituksen julkisen talouden alijäämää ja velkaa koskevia tilastoja käsittelevä komission kertomus, KOM(2010) 1 lopullinen, 8.1.2010.

[6] EUVL L 145, 10.6.2009, s. 1.

[7] Jaksotetut määrärahat (JM).

[8] Jaksottamattomat määrärahat (EI-JM).

[9] Kreikan hallituksen julkisen talouden alijäämää ja velkaa koskevia tilastoja käsittelevä komission kertomus, KOM(2010) 1 lopullinen, 8.1.2010.

[10] Kyseisen henkilöstön kustannukset EIVÄT sisälly viitemäärään.

[11] Kyseisen henkilöstön kustannukset EIVÄT sisälly viitemäärään.

[12] Kyseisen henkilöstön kustannukset EIVÄT sisälly viitemäärään.

--------------------------------------------------